Predkladacia správa

Návrh zákona, ktorým sa mení a dopĺňa zákon č. 443/2010 Z.  z. o dotáciách na rozvoj bývania a o sociálnom bývaní v znení zákona č. 134/2013 Z. z. je predkladaný v súlade s Plánom legislatívnych úloh vlády SR na rok 2015.

Základným dokumentom štátu pre oblasť bývania je Koncepcia štátnej bytovej politiky do roku 2020, ktorá bola schválená uznesením vlády SR č. 13 zo dňa 7. 1. 2015. Stanovuje komplexné ciele štátu pre oblasť bytovej politiky, definuje nástroje na ich dosiahnutie, ako aj formuluje zodpovednosť občanov, štátu, obcí, vyšších územných celkov a súkromného sektora pri zabezpečovaní bývania. Významnou formou podpory štátu je poskytovanie dotácií pre vybrané oblasti rozvoja bývania.

Vypracovanie návrhu zákona, ktorým sa mení a dopĺňa zákon č. 443/2010 Z.  z. o dotáciách na rozvoj bývania a o sociálnom bývaní v znení zákona č. 134/2013 Z. z. vyplýva z potreby stanovenia nových a spresňujúcich podmienok pri poskytovaní dotácií a z požiadaviek vyvolaných aplikáciou platného znenia zákona v praxi.

Navrhovaná zmena zákona súvisí s doplnením nového účelu, na ktorý je možné poskytnúť dotáciu na obstaranie nájomného bytu. Zároveň sa stanovuje definícia kúpy nájomného bytu, ako aj doplnenie a spresnenie podmienok poskytnutia dotácie pri kúpe nájomných bytov. Súčasne sa navrhuje aj úprava niektorých ustanovení zákona vzťahujúcich sa k obstarávaniu nájomných bytov, potreba ktorej vyplynula s doterajšej praxe pri aplikácii tohto zákona.

Predloženým návrhom nevzniknú nové požiadavky na štátny rozpočet, pretože ide o finančné prostriedky rozpočtované v rámci existujúceho programu rozvoja bývania.

Predložený návrh zákona nevyžaduje nové nároky na pracovné sily.

Návrh zákona je v súlade s Ústavou Slovenskej republiky, ostatnými všeobecne záväznými právnymi predpismi Slovenskej republiky, s medzinárodnými zmluvami a s právom Európskej únie.

V rámci pripomienkového konania bolo uplatnených 55 pripomienok, z toho z povinne pripomienkujúcich uplatnili pripomienky zásadného charakteru Ministerstvo financií SR (4), Ministerstvom spravodlivosti SR (1), Ministerstvom pôdohospodárstva a rozvoja vidieka SR (1), Združením miest a obcí Slovenska (2) a Zväzom stavebných podnikateľov Slovenska (3).

Zásadné pripomienky uplatnené Ministerstvom financií SR, Ministerstvom spravodlivosti SR, Ministerstvom pôdohospodárstva a rozvoja vidieka SR a Zväzu stavebných podnikateľov Slovenska boli akceptované. Združenie miest a obcí Slovenska od jednej zásadnej pripomienky upustilo a druhá pripomienka bola akceptovaná.